钦定古今图书集成/理学汇编/文学典/第123卷 > 《送韩丰群公诗后序》前人
## 钦定古今图书集成/理学汇编/文学典/第123卷 > 《送韩丰群公诗后序》前人

春秋时，晋有叔向者，垂声迈烈，显白当世，而其兄铜
鞮伯华，匿德藏光，退居保和。士大夫其不与叔向游
者，罕知伯华矣。然仲尼称叔向曰“遗直由义”，又称伯
华曰“多闻内植。”进退两尊，荣于策书，故羊舌氏之美，
至于今不废。宗元尝与韩安平遇于上京，追用古道，
交于今世，以是知吾兄矣。兄字茂实，敦朴而知变，弘
“和而守节，温淳重厚，与直道为伍。常绩文著书，言礼
家之事，条综今古，大备制量，遗名居实，澹泊如也，他
日当为达者称焉。在吾侪乎？则韩氏之美，亦将焜燿
于后矣。”今将浮游淮湖，观艺诸侯，凡知兄者，咸出祖
于外。天水赵佶，秉翰叙事，殷勤宣备，词旨甚当。余谓
《春秋》之道，或始事，或终义。大《易》之制，“序卦处末”，然则
后序之设，不为非经也。于是编其饯诗若干篇，纪于
末𥳑，以贶行李，遂抗手而别。